b'\n_START_ARTICLE_\nStrasti v grapi\n_START_SECTION_\nZgodba\n_START_PARAGRAPH_\nViktor Jeraj je imel z \xc5\xbeeno Rozo hladne odnose. V mladih letih je bil zaljubljen v sosedovo Terezo, ki zanj ni marala in je raje vzela njegovega tekmeca \xc5\xbditnika. Viktor pa se je o\xc5\xbeenil z Rozo, ker je prinesla v zakon veliko doto. \xc5\xbdalost je utapljal v alkoholu ter \xc5\xbeeno psihi\xc4\x8dno in fizi\xc4\x8dno zlorabljal. Otrok nista imela, za kar je vedno krivil njo. Roza je ves \xc4\x8das pridno delala, mo\xc5\xbe pa se je vla\xc4\x8dil naokoli z drugimi \xc5\xbeenskami. Grob in osoren je bil tudi Viktorjev ne\xc4\x8dak Janez, sin njegove sestre Nade, ki je \xc5\xbeivel z njima v mlinu._NEWLINE_Ker otrok nista imela, se je Viktor odlo\xc4\x8dil, da ga bo\xc2\xa0\xc2\xbbkupil\xc2\xab. Pri tem mu je pomagal prijatelj Mirko, s katerim sta se vpletala v nezakonite posle. V mlin sta pripeljala\xc2\xa0\xc2\xbbsina\xc2\xab\xc2\xa0Fran\xc4\x8dka, ki je \xc5\xbeivel med dvema ognjema \xe2\x80\x93 prijazno, ljube\xc4\x8do mamo Rozo in grobim o\xc4\x8detom Viktorjem. Ta je na\xc5\xa1\xc4\x8duval Janeza, da zapelje \xc5\xbditnikovo h\xc4\x8der Anko. V navalu strasti ji je zaplodil otroka. Medtem ko sta se Anka in Janez skrivaj ljubila v seniku, je v grapi divjalo hudo neurje. Ob poku strele je Janez zanetil ogenj v seniku, ne da bi Anka to videla. \xc5\xbditnikov novi kozolec je pogorel. Jeraj je svojega ne\xc4\x8daka poslal v tujino, Anka pa je ostala sama z otrokom pod srcem. Ko je posku\xc5\xa1ala ljubega Janeza prepri\xc4\x8dati, naj ostane z njo, jo je zavrnil in rekel, da otrok ni njegov. Ko je \xc5\xbditnik izvedel, da je Anka nose\xc4\x8da z Jerajevim Janezom, jo je napodil od doma._NEWLINE_Roza pa je bila v mladosti zaljubljena v \xc5\xa0krjan\xc4\x8devega Toneta. Ko so jo obljubili Jeraju, je \xc5\xbee nosila Tonetovega otroka, a ga je izgubila. Po dolgih letih se je Tone prikazal na njenem pragu, predala sta se str\xc3\xa1sti in Roza je ponovno zanosila z njim. Jeraja so poklicali pred sodi\xc5\xa1\xc4\x8de zaradi nezakonitih poslov, ki sta jih sklepala z Mirkom. Nekje na poti je izvedel, da je njegova \xc5\xbeena nose\xc4\x8da. Povedali so mu, da otrok ni njegov. Z Rozo sta se sprla in ona je med begom padla. Izgubila je otroka in njeno zdravje se je poslab\xc5\xa1alo. Viktor je nazaj v grapo pripeljal \xc5\xbditnikovo Anko, da bi bila za deklo. Anka je pridno dela, tudi po tem ko se je Roza vrnila. Skupaj sta skrbeli za dom, medtem ko je bil Jeraj v zaporu. Ob vrnitvi je sku\xc5\xa1al zapeljati Anko, ta se mu je uprla in se vrnila domov. Njenemu o\xc4\x8detu \xc5\xbditniku se je omra\xc4\x8dil um, ni se ve\xc4\x8d spomnil, da je bil jezen nanjo. Njenega sina Mihca je zamenjal za svojega, ki je malo pred tem umrl v nesre\xc4\x8di._NEWLINE_Anka je nato vzela Urbana, starej\xc5\xa1ega vdovca s hribov. Zakon je bil sre\xc4\x8den, imela sta se rada, ustvarila sta dru\xc5\xbeino in oba sta znala poprijeti za delo._NEWLINE_Knjigo sklepajo opisi jeseni in zime, ki prikazujejo minljivost in smrt. Nekaj poglavij govori samo o smrti, \xc5\xbditnikovi, Jerajevi, Rozini ... Ob teh \xc5\xbealostnih dogodkih so za\xc4\x8dele kmetije propadati. Jerajev Fran\xc4\x8dek je v \xc5\xbeelji, da bi vozil tovornjak, prodal precej\xc5\xa1en del zemlje. Po smrti mame Roze se je o\xc5\xbeenil s Tino. Njuna sre\xc4\x8da je bila kratka, Fran\xc4\x8dek se je ubil v prometni nesre\xc4\x8di. Tina je ostala sama na Jerajevi posesti in te\xc5\xbeko je zmogla vse delo. Na pomo\xc4\x8d ji je prisko\xc4\x8dil Ankin sin Mihec, ki jo je zasnubil. Skupaj sta se zbudila v\xc2\xa0\xc2\xbb\xc4\x8dudovito jutro\xc2\xab.\n_START_SECTION_\nLiterarna kritika/zgodovina\n_START_PARAGRAPH_\n\xc2\xbbDalj\xc5\xa1ih literarnih zapisov, ki jih je Anica Zidar, u\xc4\x8diteljica iz Mokronoga, \xc5\xbee objavila v\xc2\xa0\xc2\xbbStezicah\xc2\xab, glasilu novome\xc5\xa1ke gimnazije, in nekaterih \xc4\x8dasnikih in revijah, ne poznamo v tolik\xc5\xa1ni meri, da bi iz njih lahko potegnili pripovedno nit, ki najbr\xc5\xbe vodi k povestma\xc2\xa0\xc2\xbbUmirujo\xc4\x8da kmetija\xc2\xab\xc2\xa0in\xc2\xa0\xc2\xbbStrasti v grapi\xc2\xab. Obe sta iz\xc5\xa1li v\xc2\xa0\xc2\xbbKme\xc4\x8dki knji\xc5\xbeni zbirki\xc2\xab\xc2\xa0pri Kme\xc4\x8dkem glasu, prva pred malo ve\xc4\x8d kot dvema letoma, druga pa prav pred kratkim. Pred nami je slednja in tudi v tej pisateljica opisuje ljudi na pode\xc5\xbeelju, o\xc4\x8drtuje njihove strasti, stiske, radosti in podobno, kar se prepleta v \xc5\xbeivljenjski sli, ki se opaja z navezanostjo na zemljo. To je vse, kar je mo\xc4\x8d povedati na kratko, ne da bi povzemali vsebino. V povedki namre\xc4\x8d zaman i\xc5\xa1\xc4\x8demo dalj\xc5\xa1e prozne spise sicer tako zna\xc4\x8dilno \xc5\xa1ir\xc5\xa1o osmislitev dogajnja, ki bi temeljilo na globlji nazorski opredeljenosti oseb. Zato ob\xc2\xa0\xc2\xbbStrasti v grapi\xc2\xab\xc2\xa0zaman hlastamo po, denimo, trajnej\xc5\xa1emu povednem izro\xc4\x8dilu, pa\xc4\x8d tak\xc5\xa1nem, da nas po kon\xc4\x8danem branju ne bi pustilo neprizadete. Osnovna zna\xc4\x8dilnost pisanja Zidarjeve je nizanje dogodkov, ki drug ob drugem dajejo pregledno zgodbo. Pisateljica za\xc4\x8dne, zapleta in razplete dogajanje tako, kot bi naj bilo najbolj smiselno glede na zna\xc4\x8daje, dejanja in razmerja med ljudmi, ki jih je postavila za nosilce pripovedi. Toda pri zgodbi se vse le ne bi smelo za\xc4\x8deti in kon\xc4\x8dati. Zadnja povest Zidarjeve, ki je sicer obse\xc5\xbeen literarni zapis, je zato estetsko premalo oprijemljiva, zapi\xc5\xa1emo lahko, da je obstala na pol poti, ki vodi k romanu. To pa hkrati ne vodeni \xc4\x8distosti njene sloven\xc5\xa1\xc4\x8dine kali svojskih stilnih posebnosti so preve\xc4\x8d o\xc4\x8ditne.\xc2\xab\xc2\xa0(Rustja 1977: 31)_NEWLINE_\xc2\xbbV \xc4\x8detrtek, 24. oktobra, je u\xc4\x8dence O\xc5\xa0 Dole obiskala pisateljica in avtorica del: Strasti v grapi, Pomladne vode, Sence na mavrici, Umirajo\xc4\x8da kmetija, Za\xc4\x8dutila sem tvojo ljubezen. V svojih knjigah opisuje sovra\xc5\xa1tvo in ljubezen, hrepenenje in obup, podrte kmetije in hi\xc5\xa1e. Prostor, ki ga prikazuje je u\xc4\x8dencem zelo blizu, saj \xc5\xbeivijo v hribovitem predelu na kme\xc4\x8dkih gospodinjstvih, v samotnih dolinah. Povedala nam je, da je knjigo Strasti v grapi posvetila svojim star\xc5\xa1em, ki so jo nau\xc4\x8dili spo\xc5\xa1tovati delo, ljubiti zemljo in ceniti \xc5\xbeivljenje. Njeno \xc5\xbeivljenje je podobno drevesu, ki ga bi\xc4\x8dajo viharji. U\xc4\x8denci so radi prisluhnili pripovedi o njeni mladosti, o veliki ljubezni do knjige. Rada je brala knjige tudi med vojno, pod odejo ali ob brlivki, ki so jo naredili sami tako, da so izdolbli repo, vanjo nalili mast in dodali trsko, ki je brlela. Na pa\xc5\xa1i se je seznanila s prvo knjigo, njej je sledila druga, tretja in nato \xc4\x8dedalje ve\xc4\x8d. Po poklicu je u\xc4\x8diteljica 2. a razreda na O\xc5\xa0 v Mokronogu. Pi\xc5\xa1e zve\xc4\x8der, ko ima mir in \xc4\x8das. Nekaj pripravlja tudi za otroke. Je mentorica dramskega in novinarskega kro\xc5\xbeka, zato je s seboj prinesla nekaj prispevkov u\xc4\x8dencev in nam jih prebrala. U\xc4\x8dence je vpra\xc5\xa1ala, kaj oni radi berejo in kako bodo proslavili mesec knjige. Zares prijetno je bilo sre\xc4\x8danje z njo, ki je kar prekmalu minilo.\xc2\xab\xc2\xa0(Vrta\xc4\x8dnik 1985: 6)_NEWLINE_\xc2\xbbPovest Strasti v grapi je popularna kme\xc4\x8dka povest. Opazna je zelo velika spro\xc5\xa1\xc4\x8denost pri ljubezenskih prizorih, kar pritegne pozornost manj zahtevnega bralca. Povezava mesta z vasjo je prikazana kot nekaj pozitivnega, seveda takrat ko pride od tam kaj dobrega za vas. Morda bi lahko v tej povesti na\xc5\xa1li tudi zna\xc4\x8dilnosti doma\xc4\x8dijske povesti, ki kot glavno vrednoto v ospredje postavlja doma\xc4\x8dijo in dru\xc5\xbeino. Jeraju je v \xc5\xbeivljnju najpomembnej\xc5\xa1e, da bi imel otroke. A ker jih ni dru\xc5\xbeina nesre\xc4\x8dno propade.\xc2\xab\xc2\xa0_NEWLINE_\xc2\xbbTudi tokrat je vse delo na kmetiji in celo vodnje kmetije prepu\xc5\xa1\xc4\x8deno \xc5\xbeenskama: Rozi in Terezi. Ta motiv ne deluje komi\xc4\x8dno. Prej bi rekli, da sme\xc5\xa1i mo\xc5\xa1ke, ki niso ve\xc4\x8d sposobni tako izjemnega dela. Povest je razdeljena na tri dele in \xc5\xa1e vsak posebej na ve\xc4\x8d poglavij. Ni jasno, zakaj tridelna zgradba, saj vsebinsko ni razdeljeno v razdelke, morda le zaradi cikli\xc4\x8dnosti narave. Vsak del in vsako poglavje uvaja nek kratek opis, ki pa je tako liri\xc4\x8den, da ne izda ni\xc4\x8desar iz vsebine, tako da branja ne moti.\xc2\xab\xc2\xa0(Paji\xc4\x87 2001: 23-24)_NEWLINE_Rokopis romana hranijo v knji\xc5\xbenici Pavla Golje v Trebnjem.'